## Rješenje kojim se trgovačkom društvu Sunčani Hvar d.d., Hvar odobrava prospekt o izdavanju 885.161 redovne dionice na ime, privatnom ponudom, ukupne vrijednosti 88.516.100,00 kuna, pojedinačne nominal

### NN 4/2007 (10.1.2007.), Rješenje kojim se trgovačkom društvu Sunčani Hvar d.d., Hvar odobrava prospekt o izdavanju 885.161 redovne dionice na ime, privatnom ponudom, ukupne vrijednosti 88.516.100,00 kuna, pojedinačne nominal

# Hrvatska agencija za nadzor financijskih usluga

**246**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05),
te članka 22. stavak 4. Zakona o tržištu vrijednosnih papira (»Narodne novine«
broj 84/02), Uprava Hrvatske agencije za nadzor financijskih usluga, temeljem
zahtjeva trgovačkog društva Sunčani Hvar d.d., Hvar, Dolac b.b., za odobrenje
prospekta o izdavanju dionica privatnom ponudom, na sjednici održanoj 21.
prosinca 2006. godine, donijela je

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu Sunčani Hvar d.d., Hvar, Dolac b.b., odobrava se prospekt
o izdavanju 885.161 redovne dionice na ime, privatnom ponudom, ukupne
vrijednosti 88.516.100,00 kuna, pojedinačne nominalne vrijednosti 100,00 kuna.
2. Ovo rješenje objavit će se u »Narodnim novinama«.

```
Obrazloženje
```

I. Trgovačko društvo Sunčani Hvar d.d., Hvar, Dolac b.b. (dalje u tekstu:
Izdavatelj), podnijelo je Hrvatskoj agenciji za nadzor financijskih izvještaja
(dalje u tekstu: Agencija), 29. studenoga 2006. godine, Zahtjev za odobrenje
prospekta o izdavanju redovnih dionica privatnom ponudom i dokumentaciju,
sukladno Zakonu o tržištu vrijednosnih papira (dalje u tekstu: Zakon) i
Pravilniku o sadržaju zahtjeva i prilozima za odobrenje prospekta i skraćenom
prospektu (»Narodne novine« broj 118/03, dalje u tekstu: Pravilnik), a 19.
prosinca 2006. godine, zatražene izmjene i dopune prospekta i dokumentacije.
II. U provedenom postupku utvrđeno je da je Uprava Izdavatelja 31. listopada
2006. godine donijela Odluku o povećanju temeljnog kapitala uplatom u novcu
izdavanjem novih dionica privatnim izdanjem, a Nadzorni odbor Izdavatelja istoga
dana donio je Odluku br. 12/06. kojom se daje suglasnost Upravi Izdavatelja na
donošenje Odluke o povećanju temeljnog kapitala.
Sukladno navedenoj Odluci Uprave Izdavatelja, temeljni kapital Izdavatelja
povećat će se s iznosa od 531.097.100,00 kuna, za iznos od 88.516.100,00 kuna,
na iznos od 619.613.200,00 kuna, izdavanjem 885.161 redovne dionice na ime, u
nematerijaliziranom obliku, nominalne vrijednosti 100,00 kuna po dionici,
privatnom ponudom, ulaganjem u novcu. Dionice se upisuju i uplaćuju u nominalnom
iznosu.
Navedenom Odlukom Uprave Izdavatelja, pravo na upis dionica predmetne emisije
pripada isključivo dioničarima Izdavatelja koju budu imatelji dionica na dan
kada Agencija odobri predmetni prospekt, s tim da dioničari ostvaruju pravo na
upis dionica tako da na svakih punih 6 dionica kojih su imatelji imaju pravo na
upis 1 nove dionice.
Prema navedenoj Odluci Uprave Izdavatelja, dioničari će pravo na upis i uplatu
dionica moći ostvariti u roku od 20 dana od dana dostave Izdavatelju Rješenja
Agencije o odobrenju prospekta (1. krug za upis i uplatu).
Ukoliko nakon proteka roka 1. kruga za upis i uplatu ostane neupisanih i
neuplaćenih dionica, u 2. krugu pravo na upis i uplatu imaju dioničari iz 1.
kruga koji su dali izjavu da žele sudjelovati u 2. krugu. Rok upisa i uplate u
2. krugu je daljnjih 7 dana, s tim da se pravo na upis ostvaruje razmjerno broju
dionica koje je pojedini dioničar upisao i uplatio u 1. krugu u odnosu na ukupni
broj dionica upisan i uplaćen u 1. krugu, uz primjenu metoda zaokruživanja tako
da dioničar upisuje i uplaćuje samo cijeli broj dionica na čiji upis ima pravo.
Ukoliko i nakon proteka roka 2. kruga za upis i uplatu ostane neupisnih i
neuplaćenih dionica, pravo na njihov upis i uplatu ima onaj dioničar koji je
upisao i uplatio najveći broj dionica (3. krug za upis i uplatu) i to u daljnjem
roku od 3 dana nakon proteka 2. kruga.
Smatrat će se da je dionica uplaćena onog dana kada su sredstva koja dioničar
uplaćuje proknjižena na posebnom računu kod Zagrebačke banke na koji će se
uplaćivati dionice.
Predmetno izdanje dionica smatrat će se uspješnim ukoliko u navedenom roku za
upis i uplatu dionica bude upisano i uplaćeno 90,00% ukupnog broja dionica koje
se namjeravaju izdati, odnosno 796.645 novih dionica.
III. Nadalje, utvrđeno je da su Zahtjevu, priložene potvrde o plaćenoj
administrativnoj pristojbi i naknadi, sukladno odredbi članka 4. stavak 2. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/06).
IV. Ocjenjujući utvrđeno činjenično stanje, Agencija utvrđuje da su zahtjevu za
odobrenje prospekta o izdavanju redovnih dionica Izdavatelja privatnom ponudom,
priloženi svi prilozi propisani Zakonom i Pravilnikom te da podneseni prospekt
sadrži sve podatke u skladu s odredbom članka 21. i 26. stavak 2. Zakona.
Stoga su ispunjeni uvjeti za odobrenje podnesenog prospekta te je, sukladno
odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/42
Urbroj: 326-111/06-5
Zagreb, 21. prosinca 2006.

Predsjednik Uprave
**Ante Samodol**, v. r.

Rješenje, NN 4/2007-246
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)